觀建安七子詩
作者：胡宏
朝代：宋

paragraphs: 作文發妙理，經國厲遠圖。
游目建安中，才子足歡娛。
王劉與應阮，精神可交輸。
西南落漢日，揚益奮兩隅。
山河裂地軸，星象分天衢。
八師遇有姚，萬世垂楷模。
一元均大化，五服擁皇都。
悠悠彼七子，流光失其孚。
飛觴宴婉孌，鼓瑟吹笙竽。
主人敬愛客，徒爾相揚揄。
魏祚竟不長，詒謀止斯須。
逡巡數十年，劉石橫八區。
所以漢高帝，慢駡輕文儒。